
            "Istina, gde je? Idi svojom stazom,
al' poznaj sebe, pa da poznaš nju!
Koračaj mirno po uzanom putu
i budi skroman - istina je tu!"
 
                           Vojislav Ilić

Određivanje postojanja

Daril Rini: “Koncepcija samo-konzistencije može takođe pomoći u objašnjenju šta naučnici podrazumevaju pod antropskim principom. To se ne odnosi na slučajnosti u životu ljudi, već na kosmičke slučajnosti. Kada Hojl opisije vasionu kao ‘završen posao’ on referiše na, gotovo neverovatan način, njenu strukturu koja omogućava evoluciju bića kao što smo mi. 

Da su fundamentalne konstante fizike pomerene samo za neznatan deo, život u vasioni bi bio nemoguć. Na primer, da je gravitaciona konstanta za frakciju veća nestabilnost koja uzrokuje eksploziju zvezda u supernove, nikada se ne bi mogla desiti. To znači da ne bi moglo biti načina da se prostor poseje ‘pepelom’ elemenata neophodnih za život. Gravitaciona konstanta, drugim rečima, je precizno podešena da kreira vasionu u kojoj se može razviti život.”

***

NAUČNA I TEHNOLOŠKA dostignuća nesumnjivo pokazuju da imamo najkompleksnije razumevanje života i postojanja na ovoj planeti. Neželjena posledica te prednosti je stvaranje prividne ekskluzivnosti, autonomnosti i superiornosti naše inteligencije. Zapostavlja se činjenica da je samo pojava nastala u odredjenoj fazi razvoja vasione. 

Svemir funkcioniše po principu sistema u kojem je sve povezano. Za nastanak, a pogotovo kontinuitet složene celine, je potrebna organizacija. Jedino tako mogu postojati indivudualnosti koje, vlastitim razvojem i medjusobnim uskladjivanjem, održavaju sistem. Bez organizovanih promena dolazi do raspada. Prema tome, sama uredjenost i kontinuitet univerzuma  ukazuje da u njegovoj osnovi deluje superiorna inteligencija koja daleko nadmašuje kapacitet našeg shvatanja. 

Iz mnoštva precizno uskladjenih kosmičkih detalja i raznovrsnosti biljnog i životinjskog sveta se vidi da inteligencija ljudi ima svrhu i da nije slučajna. Raznolikost stimuliše intelektualni razvoj. Što je spoljašnji svet raznorodniji i unutrašnji postaje složeniji. Čula dobijaju više različitih nadražaja. Time se aktiviraju i drugačija osećanja i misli kroz koje postajemo svesni sebe i sveta u kojem živimo. 

Mada većina naučnika smatra da se dobijanje i sredjivanje podataka zasniva samo na čulnoj percepciji i iskustvu postoje i naučnici kao na primer, Dž. B. Rajn, Rasel Targ, Harold E. Putof, fizičari SRI International (iz 1970-tih godina) koji misle da ljudi informacije dobijaju i vančulnim putem i da njihovo rezonovanje nije uvek zasnovano na iskustvu i čulima. 

Različite reakcije na isti spoljašnji stimulans ukazuju da je percepcija uslovljena i fizičkim i psihičkim faktorom. Na primer, dok nekoga slušanje Betovena dovodi do ekstaze, nekome je dosadno, nekoga iritira. Dakle, ista čula, isti zvuk ili fizički nadražaj, ali drugačije reakcije usled neshvatljive suštine iza čula ili nečega što prevazilazi fizičko. 

Kovanicu vančulne percepcije (extrasensory perception ili ESP) je prvi upotrebio nemački očni specijalista Rudolf Tišner koji se bavio parapsihološkim istraživanjima. Parapsihologija proučava telepatiju, predviđanje, bioenergiju, telekinezu itd. Ispitivanje se uglavnom zasniva na različitim eksperimentima (Zener kartama, Ganzfeld eksperiment i ostalim) ali su rezultati dosta kontroverzni. 

Nauka postojanje svodi samo na fizički univerzum pošto materijalni oblici i pojave omogućavaju opažanje. Uočavanje je početna karika u lancu spoznaje. Da bi nešto otkrili moramo to spaziti. Tek tada ga postanemo svesni ili znamo da postoji. Znači, shvatanje postojanja uvek zavisi od naše svesnosti. Sve čega smo svesni – postoji. Čega nismo – ne postoji. Zato se treba zapitati: Kakva je naša sposobnost uočavanja? Da li se trenutno razumevanje postojanja može smatrati apsolutnim i u potpunosti adekvatnim? 

Preko čula postajemo svesni materijalnih tela, ali ne uvek i energetskih pojava. Zračenje, magnetizam, gravitacija itd. su otkriveni zahvaljujući intelektualnoj spoznaji. Kada je pojava toliko suptilna da izmiče čulnoj njeno prisustvo i karakteristike se određuju po efektima i promena koje stvara u interakciji s drugim telima. Nauka koristi takvu metodu istraživanja. U njen domen ulaze samo pojave koje se mogu objektivno potvrditi i razmatrati. To je i čini merodavnom, ali i ograničenom. 

Nije isključena mogućnost postojanja nefizičkog entiteta čija se interakcija s fizičkim telima ne može zapaziti kroz fizičke promene, već psihičke. Kao u slučaju metanoje, telepatije, predosećanja i intuicije. S obzirom da su to subjektivni doživljaji obično se ignorišu. Ponekad i obezvredjuju. 

Uprkos tome prisutno je verovanje da postoji natprirodna (bestelesna) inteligencija. U Bibliji se navode andjeli, duša, duh, a u narodnom folkloru vile i vilenjaci. Duboka ukorenjenost te ideje nije bazirana samo na sujeverju i nema uvek religiozni karakter. Ima dosta obrazovanih ljudi, koji nisu religiozni, a koji smatraju da svest egzistira nezavisno od tela kao bezoblični entitet. Kod nekih je to intuitivno osećanje, kod nekih se javi posle smrti bliskih rođaka i prijatelja, dok ga neki zasnivaju na iskustvu koje su imali tokom kliničke smrti. 

Otkud takvo shvatanje kada svesnost o postojanju bilo čega ne može nastati dok se ne opazi? Kako je moguće primetiti nefizičku egzistenciju ako nema oblik i fizičku pojavu? Jedno od objašnjenja je da su ljudi spoj fizičkog (materije) i nefizičkog (svesti). Telo i čula omogućavaju spoznaju spoljašnjeg sveta. Preko vančulne se postiže samospoznaja ili dobija uvid u samu svest. Samospoznaja je kompleksnija. Nije bazirana na obliku, već opaža unutrašnji život i zbivanja kroz osećanja i misli. 

Osećanja i misli nisu uvek reakcija na ono što se dešava oko nas, već u nama. Um u kontaktu sa duhovnim potencijalom prevazilazi ograničeno razumevanje fizičke sfere i prodire u bezgraničnu sferu duha. Tako nastaje intuitivni uvid, predosećanje, inspiracija, vizija budućih događaja. Dobija se ideja boga pošto se sagledava suštinsko jedinstva iza pojavnih razlika. 

Za razliku od nauke duhovnost se ne zadržava samo na materiji i energiji, već razmatra i svest. Odredjuje je kao treći, neuništivi entitet univerzuma. Daje joj svojstvo nevidljive suštine, odnosno duhovne sfere s nefizičkim zakonitostima, dok materiju i energiju definiše kao pojave kojima nastaje fizički univerzum i fizičke zakonitosti.

Poznato je da privremeno blokiranje čula i spoljašnjih nadražaja, kroz meditaciju i jogu, imaju blagotvoran efekt. Opuštaju telo i smiruju opterećeni um i mozak. To pomaže da bolje i efikasnije rade. Dugogodišnja primena tih tehnika je rezultirala interesantnim fenomenima. Dosta jogina postanu intuitivniji i uspevaju da kontrolišu telesne funkcije. Neki tvrde da imaju astralnu projekciju. Sposobnost nad telesnim funkcijama je proverena i potvrdjena, ali ne i vantelesno iskustvo. 

Ipak, treba pomenuti da je vršen eksperiment u kojem su ispitanici zatvoreni 48 sati u specijalne komore da bi se u potpunosti izolovali od spoljašnjih nadražaja. Pored toga što su neki halucinirali primećeno je da se izolacija negativno odrazila na um. Testiranje, izvršeno odmah posle završetka eksperimenta, je pokazalo pad intelektualnih sposobnosti. Učesnik Adam Blum je izjavio: “Stvarano je teško stimulisati mozak bez svetlosti. Zatamnjuje me. Mogu da osetim da moj mozak neće ništa da radi.” 

Um je predispoziran da ima i unutrašnju i spoljašnju interakciju. Bilo koja krajnost se negativno odrazi na svesnu funkcionalnost. Ljudi koji u dovoljnoj meri ne pridaju značaj spoljašnjem svetu, ignorišu činjenice, ne razmatraju i ne uvažavaju mišljenja drugih jer smatraju da znaju bolje od svih postanu preterano subjektivni. Njihovo rezonovanje poprimi obeležje fantaziranja i fanatizma. 

Ali ni oni koji se orijentišu samo na spoljašnja zbivanja, a zapostave introspekciju i samospoznaju nemaju suštinsko razumevanje života. Ograniče se pojavom koja stvara iluziju prolaznosti, konačnosti i fatalnosti. Bez razvoja duhovnog potencijala nije moguće osmišljavati vlastitu egzistenciju i pronalaziti konstruktivan način prevazilaženja teskoća. 

Relativnost znanja

Andre Žid: “Veruj onima koji tragaju za istinom, sumnjaj u one koji su je pronašli.”

*

MIGUEL DE UNAMUNO: “Istinska nauka uči, iznad svega, da se sumnja i da se ne zna.”

*

EDVARD DALBERG: “POTREBNO je veoma dugo vremena da se ništa ne razume.”

*

ISAK NJUTN: “TO ŠTO znamo je kapljica, to što ne znamo je more.” 

*

EN VILSON ŠEF: “KOLIKO toga ima u misteriji života o čemu ja ništa ne znam? Koliko toga ja ne znam zato što je moj um treniran da se zatvori za sve pojave koje ne mogu opaziti i razumeti čulima i tehnologijom i koje se ne mogu objasniti modernom naukom?” 

***

NOVA OTKRIĆA DOPRINOSE boljem razumevanju fizičkih zakonitosti, a time i inovaciji različitih instrumenata potrebnih da se uoče skriveni entiteti kojih još uvek nismo svesni. Na primer, izradom mikroskopa se sa sigurnošću utvrdilo postojanje mikroorganizama. Do tada se nije znalo za njih ili se samo pretpostavljala njihova prisutnost. 

Spoznaja je kontinualna promena. Znanje nikada nije, niti može biti, završeno. Uvek se otkriva nešto novo, pa se iziskuje neprestana modifikacija ili nadgradnja, proširivanje, a ponekad i eliminacija zabluda i grešaka. Usled toga pojedini koncepti i ideje mogu poprimiti sasvim drugačije obeležje. 

Realizacija da je znanje relativno, a ne apsolutno je veoma važna. Omogućava otvorenost prema drugačijim idejama i radikalnijim shvatanjima. Mnogi napredni mislioci su opominjali da iluzija konačnosti vodi u dogmatizam i regres. Naučnik (čijeg imena ne mogu da se setim) je najbolje objasnio otvoren stav izjavom da za vreme traganja ne sumnja da će nešto pronaći, ali kada pronadje sumnja i proverava to što je pronašao. 

Što je znanje ograničenije arogantnije je. Stvara zabludu potpunosti i savršenosti. Sokrat je to odavno shvatio. Platon piše: “Otišao sam kod jednog čoveka, koji je smatran mudrim, da bih proverio njegovo znanje – njegovo ime ne moram pominjati, on je bio političar koga sam ja odabrao da ispitujem – i rezultat je bio sledeći: Kada sam počeo da razgovaram s njim, nisam se mogao oteti utisku da on uopšte nije mudar; iako je smatran od mnogih, a naročito sam od sebe. 

Pokušao sam da mu objasnim da on sebe samo smatra mudrim, a da to ipak nije. Posledica toga je bila da je počeo da me mrzi i njegovoj mržnji se priključila još nekolicina ljudi koji su bili prisutni i koji su me čuli. Tako da sam otišao, govoreći sam sebi: Iako ja mislim da ni jedan od nas dvojice ne zna nešto lepo ni značajno, ipak sam ja bolji nego on – zato što on ne zna, a misli da zna. 

Ja niti znam, niti mislim da znam. Zbog toga sam u prednosti u odnosu na njega. Onda sam otišao kod drugog koji se smatrao još mudrijim i moj zaključak je bio potpuno isti. Stvorio sam samo neprijatelja i od njega i od mnogih pored njega.” 

Sokrat je prevazišao iluziju savršenog znanja. Shvatio je da ima toliko toga što ne zna. Zato je imao dublji uvid od sagovornika. Njih je arogantan stav zadržao u iluziji znanja i sprečio da postignu radikalnije razumevanje. Svesnost o vlastitom neznanju je pomak. Omogući da se izadje iz iluzornosti potpunog razumevanja i zadrži otvoren um. 

Iako je do sada otkriveno dosta fizičkih zakonitosti, koje izgledaju apsolutne, ispravnije ih je smatrati relativnim. Srazmera onoga što znamo u odnosu na ono što ne znamo je suviše velika da daje povod za samouverenost. Još uvek nemamo odgovore na ključna pitanja nastanka univerzuma i života. Bez tih odgovora naučno shvatanje predstavlja “čardak ni na nebu ni na zemlji” ili krošnju drveta bez korena. 

Savez individualnosti

Daril Rini: “Svi delovi kosmosa, uključujući i nas, su duboko povezani, besprekorno isprepleteni u zdravo jedinstvo. Sve više nauka uvidja da je neophodno objasniti sve ukoliko se želi objasniti bilo šta.” 

***

SVEMIR JE DINAMIČAN sistem. Stalno se menja usled interakcije mnoštva nebeskih tela. Mada ona prividno izgledaju autonomna nije tako. Izmedju njih postoji uslovljenost i zavisnost. Naša planeta je dobar primer koji potvrdjuje povezanost živih bića i stvari. 

Dovoljno je poći od lanca ishrane i stvaranja kiseonika. Svako živo biće i neživa stvar vrši neku funkciju za medjusobni opstanak i održanje planete. Planeta Zemlja ima odredjenu ulogu u okviru Sunčevog sistema, a Sunčev sistem u Mlečnom puta, dok se Mlečni put nalazi u korelativnom odnosu sa drugim galaksijama. 

Unutar makrokosmosa je mikrokosmos. Iza svake pojavne celine je skriveni svet individualnosti. Na primer, naše telo se sastoji od različitih delova kao što su glava, ruke, noge, srce, pluća, jetra, bubrezi. Organi, opet, sadrže daljnje razlike u vidu mikroorganizama, ćelija, molekula, atoma itd. Samostalan, nezavisan razvoj individualnosti je privid. Njihovo postojanje i funkcinisanje ima istu svrhu. Služi očuvanju, održanju i pravilnom radu celog organizma. Ništa nije bazirano na proizvoljnosti i slučaju, već visokom stepenu reda i organizovanosti. 

Da bi se to uvidelo mora se sve znati. Ukoliko se ima znanje samo o nekim delovima ne vidi se veza. Kada se govori o kompleksnom sistemu, kao što je univerzum, razumljivo je zbog čega je došlo do zablude da je nastao i da se održava slučajem. 

Australijski Aboridžani i američki Indijanci veruju da svako biće ima ulogu u održavanju života drugog i da je sve povezano. Novija naučna istraživanja su otkrila da dvoje ljudi koji sede u istoj prostoriji razmene gasove i vodenu paru u roku od 30 minuta. Na to je astrofizičar i kosmolog Brajan Svim izjavio: “Ono što je nauka otkrila je duboka medjusobna povezanost; mi smo jednostavno upleteni u jednu neverovatnu mrežu.” 

Dualnost i razlike

Heraklit:
“Sunce je novo svakoga dana.”
“Uđemo li u istu reku, sve druga i druga voda protiče.” “Sve teče.”
“Sve se menja time što gori.”
“Ovaj svet, isti za sve, nije stvorio ni jedan Bog, ni jedan čovek, već je to večno živa vatra koja se s merom pali i s merom gasi.” 
***

MADA SE LJUDI OBLIKOM i inteligencijom razlikuju od drugih bića između svakog čoveka postoje varijacije u konstituciji i inteligenciji. Čak i jednojajčani blizanci nemaju u potpunosti identično telo ni personalnost. Pored unikatnosti u univerzumu je prisutna i dualnost. Zbog čega postoji takvo uredjenje? Da li je individualnost, raznovrsnost i suprotnost slučajna ili ima neku svrhu? 

Te pojave omogućavaju razvoj svesti. Svest je život. Materija daje izgled svakom telu, ali nije njihova suština. Iza materijalnih oblika je uvek svest ili Ideja koju predstavlja. To i jeste razlog što suština života nikada nije u potpunosti jasna. Jer, iako svest, preko materije, stvara oblik, sama je bezoblična. Ne može se direktno posmatrati i podvrći analizi. 

Na primer, telo čoveka je očigledno, ali ne i njegova svest. Misli i osećanja se ne mogu videti pošto nemaju fizički oblik. Mogu se samo posredno opažati. Tačnije, naslućivati kroz aktivnosti, pokrete, izraze i ponašanje. Telo je instrument koji omogućava nematerijalnom, inteligentnom životu da se objavi; da postane dostupan i delotvoran kroz reči i dela. 

Slično je i sa fizičkim svemirom. On je samo pojava iza kojeg deluje živa pulsirajuća svest; smisao koji se ritmično sažima i širi, spaja i razdvaja stvarajući vlastitu suprotnost i sve što egzistira. Iz Apsolutno Iste, nepokretne i nepromenljive svesti/života nikada ništa ne bi moglo nastati. 

Svojstvo promene i preobražaja jeste ono što daje svesti neuništivost, samopokret, samorazvoj i univerzalnu prisutnost. Dok u sažetosti postoji kao nefizička celovitost i jedinstvo, u rasplinutosti postaje razjedinjena fizička pojava kroz mnoštvo individualnih tela.

Hinduizam pulsiranje života unutar apsoluta (Brahmana) poredi s dahom i disanjem. Udisaj (sažimanje) i izdisaj (širenje) predstavljaju suprotnosti u okviru disanja. Kada udisaj postigne kulminaciju sažimanja transformiše se u izdisaj, a kada izdisaj postigne kulminaciju širenja, transformiše se u udisaj, jer se kroz kulminaciju sreću i postaju Jedno. To Jedno je apsolut disanja. 

U apsolutu nestaje daha i aktivnosti (pojave i manifestovanosti) disanja tako da sveokupnost ili suština disanja dobija karakteristike vlastite suprotnosti, odnosno nedisanja. Medjutim, nedisanje kao pojavno odsustvo disanja, nije ništa drugo nego suštinsko nemanifestovano disanje. U njemu je sadržana pokretačka snaga (potencijal) aktivnog disanja. Nedisanje transformiše udisaj u izdisaj i izdisaj u udisaj i tako obnavljanja disanje. 

Prema tome, komplementarne suprotnosti su uslov postojanja sveobuhvatnosti ili apsoluta koji u sebe uključi sve protivrečnosti. One stvaraju dodirnu tačku koja sadrži spajanje (kontrakciju, sintezu, jedinstvo i mirovanje) ali i razdvajanje (ekspanziju, individualnost i aktivnost). Nijedno

